招民表
作者：朱松
朝代：宋

paragraphs: 清眠有味日方永，褦襶妨人推不省。
疾草尺書招故人，一水未濟豈非命。
此身何啻千金直，天下未可兩臂等。
垂堂之戒其敢忘，晚識風波失前猛。
天憐我輩少如意，曉起屋梁飛倒景。
側身鳥行溪上路，遥知倚筇喚烟艇。
信眉相對真夢寐，豈不惜此一笑傾。
莫談世事令舌强，快讀新詩頻首肯。
與君好惡真磁鐵，失足塵途若爲騁。
北窗風月夜吞吐，持此邀君共幽屏。
浄洗多生內熱塵，更有僧廬千尺井。